Svens og Karen Margrethes sønn Andreas Solberg (1801–1862) flyttet som ung fra Sylling til Tangen, et sentrum for sjøfart og trelasteksport, der han startet som handelsbetjent. Han giftet seg i 1827 med Ingeborg Nicoline Kiær (f. 1799), datter av en av byens største trelasthandlere, Anders Hansen Kiær. Gjennom dette ekteskapet ble han etablert i byens kjøpmannselite, og ble trelasthandler, skipsreder og politiker, og etterhvert medeier i firmaet Hans Kiær & Co. sammen med sine svogere Hans og Niels Kiær. Han var medlem av Drammens første bystyre fra 1837 og vararepresentant til Stortinget fra 1844. Han etablerte også flere stiftelser og legater sammen med sine svogere.